
BIROUL PERMANENT 

AL CAMEREI DEPUTAŢILOR

DOMNULUI PREŞEDINTE

VALER DORNEANU



Vă înaintăm, alăturat, Raportul asupra proiectului de Lege pentru aprobarea Ordonanţei de urgenţă a Guvernului nr.192/2001 pentru ratificarea Protocolului referitor la definirea noţiunii de produse originare şi metodele de cooperare administrativă, anexă la Acordul European instituind o asociere între România, pe de o parte şi Comunităţile Europene şi statele membre ale acestora, pe de altă parte, trimis cu adresa nr.85 din 5 martie 2002.



La întocmirea raportului comisia a avut în vedere:

· avizul Comisiei juridice, de disciplină şi imunităţi;

· avizul Comisiei pentru buget, finanţe şi bănci;

· avizul Consiliului Legislativ;

· punctul de vedere al Ministerului Afacerilor Externe.

În raport de obiectul şi conţinutul său, proiectul de lege face parte din categoria legilor ordinare conform prevederilor constituţionale.

                        PREŞEDINTE,                                    SECRETAR,

                          István Antal                                     Cristian Buzea                                  

RAPORT

asupra proiectului de Lege pentru aprobarea Ordonanţei de urgenţă a Guvernului nr.192/2001 pentru ratificarea Protocolului referitor la definirea noţiunii de produse originare şi metodele de cooperare administrativă, anexă la Acordul European instituind o asociere 

între România, pe de o parte şi Comunităţile Europene şi 

statele membre ale acestora, pe de altă parte
În conformitate cu prevederile art.89 şi 107 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.192/2001 pentru ratificarea Protocolului referitor la definirea noţiunii de produse originare şi metodele de cooperare administrativă, anexă la Acordul European instituind o asociere între România, pe de o parte şi Comunităţile Europene şi statele membre ale acestora, pe de altă parte, trimis cu adresa nr.85 din 4 martie 2002.

Proiectul de lege este însoţit de avizele favorabile ale Consiliului Legislativ, Comisiei juridice, de disciplină şi imunităţi şi Comisiei pentru buget, finanţe şi bănci.



Proiectul de lege a fost adoptat de Senat în şedinţa din data de 21 februarie 2002, în forma prezentată de iniţiator.



Începând din 1997, ţările Uniunii Europene, ale Asociaţiei Europene a Liberului Schimb, CEFTA, ţările baltice candidate la aderarea la UE, la care s-a adăugat ulterior Turcia, au unificat regulile de origine ale mărfurilor aplicabile în cadrul acordurilor de comerţ liber încheiate între ele. Rezultatul acestei unificări a fost sistemul de cumul pan-european de origine (denumit şi "cumul diagonal"), care a facilitat considerabil schimburile comerciale şi cooperarea economică dintre ţările respective.



Pe de altă parte, cumulul pan-european a făcut anual, în perioada 1999-2001, obiectul unor modficări de ordin tehnic, convenite între toate ţările care fac parte din sistem, menite să amelioreze funcţionarea acestuia.



Datorită numărului mare de amendamente acumulate concretizate în existenţa mai multor documente aplicabile, ţările participante la sistem au decis în 2001 să elaboreze o versiune consolidată a regulilor respective, care să faciliteze activitatea autorităţilor vamale şi să conţină toate modificările anterioare, plus câteva suplimentare, pentru anul 2002.



Textul consolidat va fi preluat în toate acordurile de comerţ liber încheiate între ţările participante la sistemul de cumul.



În relaţia cu Uniunea Europeană, textul consolidat face obiectul noului Protocol nr.4, anexa la acordul european.



În relaţiile cu UE, noul Protocol nr.4 privind definirea noţiunii de produse originare şi metodele de cooperare administrativă, anexă la Acordul European de asociere a României la UE, a fost adoptat şi ratificat prin OUG nr.1/1997, aprobată prin Legea nr.51/1997.



Prin conţinutul său el nu ridică probleme pentru România. De altfel, la negocierea lui au participat şi reprezentanţii Direcţiei Generale a Vămilor, instituţia competentă în România pentru aplicarea prevederilor sale.



Datorită necesităţii aplicării sale de la 1 ianuarie 2002, noul Protocol 4 a fost adoptat prin Ordonanţa de urgenţă nr.192/2001 care face obiectul proiectului de lege supus astăzi spre adoptare în plenul Camerei Deputaţilor.

În conformitate cu prevederile art.60 din Regulamentul Camerei Deputaţilor, Comisia pentru industrii şi servicii a examinat proiectul de lege în şedinţa din data de 12.03.2002 şi a hotărât, cu unanimitate de voturi, avizarea favorabilă a proiectului de lege şi supunerea lui spre dezbatere şi adoptare în plenul Camerei Deputaţilor în forma prezentată de Senat.

În raport de obiectul şi conţinutul său, proiectul de lege face parte din categoria legilor ordinare conform prevederilor constituţionale.

                     PREŞEDINTE,                                     SECRETAR,

                       István Antal                                       Cristian Buzea

Expert,

Viorela Gondoş

